钦定古今图书集成/明伦汇编/皇极典/第274卷 > 性理会通 > 《斲雕为朴赋》〈以除去文饰归彼淳朴为韵〉宋·欧阳修
## 钦定古今图书集成/明伦汇编/皇极典/第274卷 > 性理会通 > 《斲雕为朴赋》〈以除去文饰归彼淳朴为韵〉宋·欧阳修

“德以俭而为本，器有文而可除。爰斲载雕之饰，将全
至朴之馀；篆刻永销”，见背伪归真之始；镂章咸灭，知
去华务实之初。稽史牒之前闻，述政风而遐举。懿淳
俭之攸尚，斥浮华而可沮。谓乎防世伪者在塞其源；
全物性者必反其所。素以为贵，将抱朴而自思；焕乎
有文，俾运斤而悉去。诚由淳自浇散，器随朴分，骋匠
“巧而伤本，掩天真而蔑闻。故我反淳风而矫正。杜末
作之纷纭，剖刻桷之形，复采椽而不琢，灭镂簋之僭，
反木器于无文。则知工巧尽捐，浮淫是抑。道尚取乎
反本，理何求于外饰？圭磨岳镇，归璞玉以全真；罍去
山云，表瓦樽而务德。”是则遵乎朴者，将反始而臻极；
斲乎雕者，恶乱真而饰非。约浇风于一变，矫治古以
同归。珑而错诸，尽灭雕虫之巧；质为贵者，宁惭朽木
之讥。用能杜文彩之焕然，返淳和而遵彼。雕虽著则
尚可磨也，朴其复则在其中矣。弃末反本，小巧之工
尽捐；革故取新，见素之风可美。彼琢玉然后成器，命
工列乎雕人。务以文而胜质，徒散朴以还淳。曷若剞
劂之功靡施；大巧若拙，刻镂之华，尽减其德乃真懿
之隆者，非假饰以为资；俭之至者，匪奇淫而是觉。但
期乎去泰去甚，宁患乎匪雕匪斲。有以知一变至道
之风，由是而复归乎朴。